b"\n_START_ARTICLE_\nCyfer\n_START_SECTION_\nInfluen\xc8\x9be Muzicale\n_START_PARAGRAPH_\nLa v\xc3\xa2rsta de 6 ani, Cyfer a fost impresionat de Elvis Presley. \xc3\x8en adolescen\xc8\x9b\xc4\x83, trupele sale preferate erau Led Zeppelin, Fleetwood Mac, Jimmy Hendrix, The Groundhogs, forma\xc8\x9bii puternic influen\xc8\x9bate de blues-ul american._NEWLINE_C\xc3\xa2nd c\xc3\xa2nta \xc3\xaen trupa Fernet Blues Band, \xc3\xaen repertoriul alc\xc4\x83tuit de Cyfer dominau compozi\xc8\x9biile standard de blues, scrise de Muddy Waters, John Lee Hoker sau Howlin Wolf._NEWLINE_\xc3\x8en concertele cu Cyfer's Sin se pot auzi \xc3\xaen special influen\xc8\x9be blues \xc8\x99i funk, dar acestea pot merge p\xc3\xa2n\xc4\x83 la world music._NEWLINE_Postul de radio Smart FM \xc3\xael consider\xc4\x83 pe Cyfer un geniu al improviza\xc8\x9biei \xc8\x99i \xc3\xael plaseaz\xc4\x83 pe locul 9 \xc3\xaen topul celor mai valoro\xc8\x99i chitari\xc8\x99ti rom\xc3\xa2ni.\n_START_SECTION_\nCyfer's Sin\n_START_PARAGRAPH_\nCyfer's Sin este un trio de rock format de Cyfer \xc3\xaempreun\xc4\x83 cu Doru Diaconu \xc8\x99i Alex Lambrino. Cei trei muzicieni s-au cunoscut, au avut o prim\xc4\x83 repeti\xc8\x9bie \xc8\x99i primul concert \xc3\xaen aceea\xc8\x99i zi, 30 septembrie 2005. Live, forma\xc8\x9bia este un adev\xc4\x83rat jam-band, unele piese fiind combinate cu lungi improviza\xc8\x9bii de blues, funk, jazz sau psihedelic. \xc3\x8en 2008, Cyfer's Sin a colaborat cu Mircea Horvath (clape).\n_START_SECTION_\nTrenul de Noapte\n_START_PARAGRAPH_\nCyfer a intrat \xc3\xaen trupa de blues Trenul de Noapte la scurt timp dup\xc4\x83 ce aceasta a fost reformat\xc4\x83 de Marcian Petrescu. \xc3\x8en octombrie 2007 au avut loc primele dou\xc4\x83 concerte \xc3\xaen componen\xc8\x9ba de cvartet cu Cyfer la chitar\xc4\x83. Dialogurile dintre muzicu\xc8\x9ba lui Marcian \xc8\x99i chitara lui Cyfer au devenit una din atrac\xc8\x9biile concertelor trupei, al\xc4\x83turi de textele haioase \xc3\xaen limba rom\xc3\xa2n\xc4\x83. \xc3\x8en noiembrie 2007, Trenul de Noapte a efectuat un turneu na\xc8\x9bional al\xc4\x83turi de Sugar Blue, considerat cel mai bun muzicu\xc8\x9bist din lume, c\xc3\xa2\xc8\x99tig\xc4\x83tor al premiului Grammy. Turneul a fost repetat un an mai t\xc3\xa2rziu._NEWLINE_Trenul de Noapte a lansat primul album \xc3\xaen formul\xc4\x83 de cvintet la casa de discuri Soft Records \xc3\xaen martie 2009. Materialul se intituleaz\xc4\x83 Pove\xc8\x99tile Bluesului \xc8\x99i a fost \xc3\xaenregistrat la sf\xc3\xa2r\xc8\x99itul lui 2008._NEWLINE_Cyfer a p\xc4\x83r\xc4\x83sit trupa Trenul de Noapte la \xc3\xaenceputul lui 2009 pentru a se dedica \xc3\xaen totalitate trupei Cyfer's Sin.\n_START_SECTION_\nTennessee Rhythm Devils\n_START_PARAGRAPH_\nMuzicianul american Terry Lee Burns, originar din Tennessee, a \xc3\xaenceput s\xc4\x83 concerteze \xc3\xaempreun\xc4\x83 cu Cyfer \xc3\xaen 2003 sub numele de Tennessee Rhythm Devils. Cei doi au \xc3\xaenregistrat \xc3\xaempreun\xc4\x83 albumul Falling Up, un amestec de southern rock \xc8\x99i americana, dup\xc4\x83 care au pornit \xc3\xaentr-un turneu na\xc8\x9bional de promovare."